সরকারের টাকা নেই। তাই বাকি রাজ্য কার্যকর করলেও বাংলায় সপ্তম বেতন কমিশনের নির্দেশ মতো কলেজ, বিশ্ববিদ্যালয়ের শিক্ষকদের বেতন বাড়ছে না। রাজ্য সরকারের এই সিদ্ধান্ত স্পষ্টই জানিয়ে দিলেন শিক্ষামন্ত্রী পার্থ চট্টোপাধ্যায়।
রবিবার সল্ট লেকের বিদ্যুৎ ভবনে ‘অল বেঙ্গল স্টেট গভর্নমেন্ট কলেজ টিচার্স অ্যাসোসিয়েশন’-এর ৩৫তম বার্ষিক সম্মেলনে উপস্থিত ছিলেন শিক্ষামন্ত্রী পার্থ চট্টোপাধ্যায়। তিনি বলেন, ‘‘এ ক্ষেত্রে বকেয়া মেটাতে আড়াই হাজার কোটি টাকা লাগবে। এই টাকা ঋণ নিতে হবে বাজার থেকে। আমরা এমন কিছু ঘোষণা করব না, যেটা এখনই সম্ভব নয়। পাঁচ বছর পরে যেটা করব, সেটা এখন ঘোষণা করব না।’’ 
বিশ্ববিদ্যালয় মঞ্জুরি কমিশন বা ইউজিসি ইতিমধ্যেই সপ্তম বেতন কমিশনের সুপারিশ অনুসারে সব রাজ্যে কলেজ-শিক্ষকদের নয়া বেতন-কাঠামো চালু করতে বলেছে। বেশ কয়েকটি রাজ্য সেই হারে বেতন দিতে শুরু করলেও রাজ্যে এখনও তা চালু হয়নি। অনেক দিন ধরেই কলেজ অধ্যাপকরা এই দাবি জানিয়ে আসছেন। কিন্তু সেই দাবির যে আপাতত কোনও ভবিষ্যত নেই, তা স্পষ্ট হয়ে গেল পার্থবাবুর বক্তব্যে।